Lene Espersen (KF), 2003-05-21:
Som det vist er alle bekendt, forsvandt den tidligere irakiske hærchef fra sit hjem i Sorø den 17. marts i år.
I den forbindelse har Folketingets Retsudvalg modtaget en omfattende redegørelse fra Justitsministeriet om sagen vedrørende den irakiske hærchef, herunder om dennes flugt; en redegørelse fra Integrationsministeriet om personer, der opholder sig her i landet på såkaldt tålt ophold; en redegørelse fra de involverede myndigheder om den sene efterlysning af den irakiske hærchef.
Dertil kommer, at Justitsministeriet har besvaret et meget stort antal spørgsmål om sagen, herunder om hændelsesforløbet ved hærchefens forsvinden.
Jeg skal derfor heller ikke i dag gentage, hvad der allerede tidligere udførligt er redegjort for.
Hvad jeg finder vigtigt at understrege
er imidlertid, at Statsadvokatens efterforskning mod hærchefen for dennes deltagelse i krigsforbrydelser fortsætter, at hærchefen er efterlyst internationalt, og at hærchefen efter rettens bestemmelse nu formelt er varetægtsfængslet og vil blive fremstillet for en dommer inden for 24 timer efter at være vendt tilbage til Danmark.
Der skal derfor ikke herske nogen tvivl om, at både Statsadvokatens og regeringens klare ønske er at fortsætte retsforfølgningen af hærchefen, således at han kan blive stillet til regnskab for sine handlinger. Det spørgsmål, som vi alle stiller os selv, er selvfølgelig, hvor den irakiske hærchef befinder sig i dag.
Jeg ville ønske, at jeg kunne svare på det spørgsmål.
Statsadvokaten for særlige internationale straffesager efterforsker selvsagt intenst dette spørgsmål for at sikre, at hærchefen kan retsforfølges, og jeg håber, at Folketinget har forståelse for, at jeg i sagens natur ikke i enkeltheder kan redegøre for Statsadvokatens efterforskning af hærchefens flugt, og af, hvor han befinder sig i dag.
Det kunne være ødelæggende for efterforskningen og muligheden for at anholde hærchefen.
Statsadvokaten har modtaget mange oplysninger, både fra ind- og udland om den tidligere hærchefs forsvinden og hans mulige opholdssted.
Alle henvendelser og oplysninger i medierne bliver undersøgt, og derudover anvender Statsadvokaturen retsplejelovens undersøgelsesmuligheder.
Via bl.a. Interpol er der ud over den generelle internationale efterlysning rettet henvendelse til lande, som den tidligere hærchef kunne have tilknytning til.
Statsadvokaten har undersøgt disse oplysninger og konkluderet, at der ikke er hold i disse oplysninger, og at den pågældende i øvrigt er uden forbindelser til CIA.
Statsadvokaturen har i øvrigt ingen oplysninger om den tidligere irakiske hærchefs eventuelle kontakter til udenlandske magter i forbindelse med eller siden flugten.
Statsadvokaten har endelig oplyst, at man fortsætter undersøgelserne af den tidligere hærchefs forsvinden og af hans nuværende opholdssted.
Som det fremgår, forfølger Statsadvokaten alle sagens spor og følger op på de oplysninger og rygter, der måtte komme frem om hærchefens opholdssted.
Jeg kan desuden tilføje, at jeg på baggrund af flere avisers teorier om, at de amerikanske myndigheder var involveret i flugten, den 2. april skrev et brev til den amerikanske ambassade og anmodede om relevante oplysninger, som de amerikanske myndigheder måtte besidde om sagen. Jeg har i sidste uge anmodet den amerikanske ambassade om at oplyse, hvornår der kan forventes svar på min anmodning.
Når svaret fra den amerikanske ambassade foreligger, vil det naturligvis straks blive videresendt til Statsadvokaten til brug den dennes efterforskning og til Folketingets Retsudvalg.
Samtidig har jeg for at forhindre lignende flugtsager i fremtiden anmodet politiet og anklagemyndigheden om at udarbejde retningslinjer for indholdet af varetægtsfængsling i surrogat i sager af denne karakter.
Jeg har desuden anmodet politiet og anklagemyndigheden om at gennemgå de gældende retningslinjer om efterlysninger.
Det er en gennemgang, der har til formål at sikre, at der er klare regler for fremgangsmåden og ansvarsfordelingen på dette område.
Jeg forventer at modtage resultatet af overvejelserne om disse spørgsmål lige efter sommerferien.
Kl. 9.10 Så alt i alt vil jeg sige, at der allerede er iværksat mange initiativer også til at rette op på de steder, hvor systemerne ikke har fungeret optimalt.
Men derudover synes jeg, det er væsentligt at understrege, at Statsadvokaten gør alt, hvad man overhovedet kan for at forfølge den her sag til bunds.